EFF: ‘Vryheid kwyn weg onder ANC-beheer’Mbuyiseni Ndlozi. Foto: Twitter Só meen die Ekonomiese Vryheidsvegters (EFF). Mbuyiseni Ndlozi, woordvoerder van die EFF, het in ŉ verklaring gesê die vryhede en regte wat besig is om weg te kwyn, sluit onder meer in die reg op lewe, die reg op vryheid van assosiasie, die reg op vryheid van uitdrukking en die reg om te stem. “Dit is ŉ feit dat toe die ANC-regering die mense in Marikana, Mothutlung, Relela en tydens ander protesaksies in die land doodgemaak het, dit ŉ skending was van hul reg tot lewe en hul reg om te protesteer. Enige regering in die wêreld, selfs al is hulle ingestem deur die meerderheid, is onwettig as dit sy eie mense sonder straf kan doodmaak.” Volgens Ndlozi laat die regering ook die oppergesag van die reg, wat volhou almal is gelyk voor die reg, wegkwyn. “Talle politici van die ANC verontagsaam die wet en niks gebeur ooit met hulle nie. Die president van die ANC het die Grondwet verontagsaam, maar tog word hy steeds toegelaat om die regeer volgens die einste Grondwet wat hy verontagsaam het.” Ndlozi het gesê die demokrasie het nog nooit die belofte van ekonomiese voordeel ingehou nie behalwe om die rykes en bevoorregtes te beskerm. “Die arm mense, waarvan die meerderheid swart is, se lewensomstandighede is steeds benard aangesien ons demokrasie nie daarin kon slaag om in ekonomiese vryheid omgeskakel te word nie. Die enigste dag wanneer hierdie demokrasie volhoubaar en van gehalte sal wees, is wanneer daar grond aan dié sonder grond gegee word. Sonder grond word ons hele gemeenskap in ŉ strik gevang met ŉ vinnig naderende tydbom.” Volgens Ndlozi moet daar dringend grondherverdeling plaasvind aangesien dit die beginpunt van ekonomiese vryheid is en ook die enigste manier is om die demokrasie vorentoe te laat beweeg. “Op Vryheidsdag doen ons ŉ beroep op die mense van Suid-Afrika om die ANC te verwerp aangesien hulle die verontagsaming van die Grondwet beskerm. Ons doen ook ŉ beroep op die mense van Suid-Afrika om die ANC in alle munisipaliteite op 3 Augustus te verwerp.” Ndlozi het gesê statistieke van die kommissie vir billike indiensneming bewys dat swart mense steeds nie waardeer word deur maatskappye wat deur wit mense bestuur word nie. “Dit is ondanks die feit dat amper al die maatskappye in ons ekonomie steeds deur wit mense besit word en deur wit mans gedomineer en bestuur word. Dit is dus onverantwoordelik van ŉ swart regering om op markte wat deur wit rassiste gelei word staat te maak om die ekonomiese probleme van swart mense op te los.” Volgens Ndlozi sal die bevolking, en veral swart mense, ekonomiese vryheid ervaar wanneer die regering ŉ aktiewe rol in die ekonomie speel deur die nasionalisering van strategiese sektore soos banke en myne.